Na osnovu članova 38 i 185 Zakona o lokalnoj samoupravi („Službeni list Crne Gore“, br. 02/18, 34/19 i 38/20) i člana 35 Statuta Opštine Tivat („Službeni list Crne Gore - opštinski propisi“, br. 24/18 i 09/20), a u vezi sa članom 117 stav 8 Zakona o sportu („Službeni list Crne Gore", br. 44/18 i 123/21 ) Odbor povjerenika opštine Tivat, na sjednici održanoj dana 19.04.2022. godine, donio je

**ODLUKU**

**o kriterijumima i načinu raspodjele sredstava za finansiranje sporta**

**I – OPŠTE ODREDBE**

**Član 1**

Ovom Odlukom utvrđuju se uslovi, kriterijumi, način i postupak za raspodjelu sredstava za finansiranje sporta iz budžeta Opštine Tivat.

**Član 2**

Svi izrazi koji se u ovoj Odluci koriste za fizička lica u muškom rodu podrazumijevaju iste izraze u ženskom rodu.

**Član 3**

Sredstva iz člana 1 ove Odluke dodjeljuju se za:

1. sufinansiranje programa rada sportskih organizacija;
2. sufinansiranje dodjele godišnjih priznanja iz oblasti sporta;
3. sufinansiranje sportskih događaja;
4. podršku sportistima i sportskim organizacijama za uspješno predstavljanje na državnim i međunarodnim takmičenjima.

**Član 4**

Budžet Opštine Tivat za finansiranje sporta podijeljen je na tri dijela:

1. za sufinansiranje programa rada sportskih organizacija čiji je osnivač ili vlasnik Opština Tivat - 45 %;
2. za sufinanasiranje programa rada sportskih organizacija sa sjedištem u Tivtu - 45 %;
3. rezerva za sport - 10 %.

**II – SUFINANSIRANJE PROGRAMA RADA SPORTSKIH ORGANIZACIJA**

**Član 5**

Sufinansiranje programa rada sportskih organizacija podrazumijeva sufinansiranje troškova takmičenja, nabavke opreme i zakupa terena za treninge i održavanje utakmica, organizacije sportskih događaja, obuke i angažovanja stručnog kadra i igrača, troškova održavanja terena i sportskih objekata i slično.

**Član 6**

Sredstva za sufinansiranje programa rada sportskih organizacija dodjeljuju se na osnovu javnog konkursa (u daljem tekstu: konkurs), koji raspisuje organ lokalne uprave nadležan za oblast sporta.

Konkurs se raspisuje u roku od 30 dana od dana usvajanja budžeta Opštine Tivat.

Rok za podnošenje prijava na konkurs je 15 dana od dana objavljivanja.

Konkurs se objavljuje na internet stranici Opštine Tivat, oglasnoj tabli i na lokalnom javnom emiteru.

**Član 7**

Pravo učešća na konkursu može ostvariti sportska organizacija koja je:

1. upisana u Registar koji vodi organ državne uprave nadležan za oblast sporta;
2. registrovana na teritoriji opštine Tivat;
3. osnovana najmanje godinu dana prije raspisivanja konkursa;
4. izmirila poreske obaveze ili izvršila reprogram dugovanja;
5. podnijela godišnji izvještaj o utrošku dodjeljenih sredstava iz prethodne godine, koji je usvojila skupština te organizacije, u skladu sa Zakonom;
6. namjenski koristila sredstva dobijena na konkursu u poslednjoj godini u kojoj su sredstva dodijeljena toj organizaciji.

**Član 8**

Prijavu na konkurs sportska organizacija podnosi na propisanom obrascu, koji se objavljuje na internet stranici Opštine Tivat, uz koju je potrebno dostaviti slijedeću dokumentaciju:

1. rješenje nadležnog ministrstva da je sportska organizacija upisana u Registar sportskih organizacija;
2. uvjerenje matičnog saveza o broju registrovanih članova;
3. izvod iz evidencije članstva po uzrasnim kategorijama, ovjeren od strane odgovornog lica u sportskoj organizaciji;
4. uvjerenje Uprave za inspekcijske poslove da protiv sportske organizacije nije pokrenut postupak ili izrečena zabrana obavljanja sportske djelatnosti;
5. uvjerenje Poreske uprave o izmirenim obavezama, odnosno o reprogramu duga;
6. uvjerenje Centralne banke Crne Gore da račun nije u blokadi;
7. podatke o ostvarenim rezultatima za prethodnu godinu;
8. program rada sportske organizacije za tekuću godinu, sa specifikacijom troškova, planom i dinamikom realizacije;
9. ovjerenu izjavu ovlašćenog lica sportske organizacije o istinitosti podataka navedenih u prijavi.

**Član 9**

Način raspodjele sredstava sportskim organizacijama po konkursu vrši se na osnovu slijedećih kriterijuma:

1. uspješnost - postignuti rezultati za prethodnu godinu;
2. rang takmičenja na državnom i međunarodnom nivou, po svim uzrasnim kategorijama;
3. dužina postojanja sportske organizacije;
4. tradicionalnost i društveno-kulturološki značaj za opštinu Tivat;
5. masovnost - broj registrovanih takmičara u muškoj i ženskoj konkurenciji u svim uzrasnim kategorijama i ukupan broj članova sportske organizacije;
6. troškovi realizacije programa rada.

Posebno će se vrijednovati zastupljenost i rad na afirmaciji dječjeg sporta, zastupljenost mlađih kategorija uzrasta do navršene petnaeste godine života, zastupljenost lica sa invaliditetom, zastupljenost žena, kao i školski sport.

Prilikom vrijednovanja programa rada sportskih organizacija kriterijumi će se razmatrati u okviru srodnih sportova.

**Član 10**

Procjenu i utvrđivanje visine sredstava koja se dodjeljuju sportskoj organizaciji za sprovođenje programa vrši Komisja za raspodjelu sredstava sportskim organizacijama (u daljem tekstu: Komisija) koju imenuje predsjednik opštine.

Komisiju čine predsjednik i šest članova, i to:

1. jedan predstavnik organa lokalne uprave nadležnog za oblast sporta;
2. jedan predstavnik sportskih novinara;
3. tri predstavnika sportskih organizacija (koje nemaju svog predstavnika u Savjetu za sport), od kojih je jedan član predstavnik bućarskog sporta;
4. dva predstavnika Savjeta za sport.

Komisija donosi poslovnik o radu.

Mandat Komisije je dvije godine.

**Član 11**

Članovi Komisije iz kategorija predstavnika sportskih novinara i predstavnika sportskih organizacija biraju se na osnovu javnog poziva.

Pravo predlaganja kandidata iz kategorija predstavnika iz stava 1 ovog člana imaju: sportske organizacije sa sjedištem u Tivtu, istaknuti sportisti, sportski radnici i sportski novinari, sa prijavljenim prebivalištem u opštini Tivat.

Za članove Komisije mogu biti birana lica koja imaju prijavljeno prebivalište u opštini Tivat.

Rok za podnošenje prijava je 15 dana od dana objavljivanja javnog poziva.

**Član 12**

Komisija donosi predlog odluke o raspodjeli sredstava za sufinansiranje programa rada sportskih organizacija.

Sportske organizacije imaju pravo prigovora na predlog odluke u roku od 8 dana od dana objavljivanja predloga.

Prigovor se podnosi Komisiji, preko organa lokalne uprave nadležnog za oblast sporta.

Komisija odlučuje o prigovoru u roku od 8 dana.

Odluka Komisije po prigovoru je konačna.

Na predlog Komisije predsjednik opštine donosi odluku o raspodjeli sredstava za sufinansiranje programa rada sportskih organizacija.

Predsjednik opštine potpisuje ugovor sa sportskim organizacijama u roku od 15 dana od dana donošenja odluke.

**Član 13**

Komisija, zajedno sa članovima Savjeta za sport, vrši kontrolu namjenskog trošenja sredstava dodijeljenih sportskim organizacijama po konkursu.

**III – DODJELA SREDSTAVA IZ REZERVE ZA SPORT**

**Sufinansiranje dodjele godišnjih priznanja iz oblasti sporta**

**Član 14**

Iz dijela rezerve za sport sufinansira se novčani dio godišnjih priznanja iz oblasti sporta, koja dodjeljuje sekcija sportskih novinara lokalnog javnog emitera.

Novčane nagrade dodjeljuju se za slijedeće kategorije:

1. najbolji sportista;
2. najbolji sportski kolektiv;
3. najperspektivniji mladi sportista uzrasta do navršene petnaeste godine života.

Novčane nagrade za kategorije iz stava 2 alineja 1 i 2 ovog člana dodjeljuju se u iznosu od 1.000,00 eura.

Novčana nagrada za kategoriju iz stava 2 alineja 3 ovog člana dodjeljuje se u iznosu od 300,00 eura.

**Sufinansiranje sportskih događaja**

**Član 15**

Iz dijela rezerve za sport sufinansiraju se sportski događaji (manifestacije, takmičenja, kampovi, sajam sporta i sl.) koji se tradicionalno ili povremeno održavaju u Tivtu ili na teritoriji Crne Gore, a koji su od značaja za opštinu Tivat, čiji su organizatori Opština Tivat, sportske organizacije, savezi ili druga pravna lica kojima je statutom propisano bavljenje sportskom djelatnošću.

Odluku o sufinansiranju događaja iz stava 1 ovog člana donosi predsjednik opštine, na predlog Savjeta za sport i organa lokalne uprave nadležnog za oblast sporta.

**Podrška sportistima i sportskim organizacijama za uspješno predstavljanje na državnim i međunarodnim takmičenjima**

**Član 16**

Iz dijela rezerve za sport obezbjeđuju se sredstva za podršku sportistima i sportskim organizacijama za uspješno predstavljanje na državnim i međunarodnim takmičenjima, čime doprinose promociji opštine Tivat i države Crne Gore.

Odluku o odobravanju sredstava iz stava 1 ovog člana donosi predsjednik opštine, na predlog Savjeta za sport i organa lokalne uprave nadležnog za oblast sporta.

**Član 17**

Predsjednik opštine može, u izuzetnim i hitnim slučajevima, donijeti odluku o sufinansiranju sportskih događaja i obezbjeđivanju podrške sportistima i sportskim organizacijama iz dijela rezerve za sport bez predloga Savjeta za sport i organa lokalne uprave nadležnog za oblast sporta, kada procijeni da je to od posebnog značaja za opštinu Tivat ili državu Crnu Goru,kao i u slučaju drugih neplaniranih i nepredviđenih događaja i okolnosti.

**Član 18**

Po realizaciji odluke o sufinansiranju, a u vezi sa članom 14, 15, 16 i 17 ove Odluke organ lokalne uprave nadležan za oblast sporta, predmetne odluke objavljuje na internet portalu Opštine Tivat.

**Član 19**

Danom stupanja na snagu ove Odluke prestaje da važi Odluka o finansiranju sporta („Službeni list Crne Gore - opštinski propisi”, br. 45/16 i 51/18).

**Član 20**

Ova Odluka stupa na snagu osmog dana od dana objavljivanja u „Službenom listu Crne Gore - opštinski propisi“.

Broj: 03-040/22-68

Tivat, 19.04.2022. godine

Odbor povjerenika

Predsjednik

Spasoje Ljesar